ምክር ቤቱ በትልልቅ ፕሮጀክቶች ላይ ያተኩራል፡- አፈጉባዔ አባ ዱላ
አዲስ አበባ ፤ መስከረም 26/2007 (ዋኢማ) – በ2007 የህዝብ ተወካዮች ምክር ቤት በሀገሪቱ የሚከናወኑ ትልልቅ ፕሮጀክቶችን አፈጻጸምን በመከታተልና በመደገፍ ላይ እንደሚያተኩር አፈ-ጉባዔ አባ ዱላ ገመዳ አስታወቁ፡፡የህዝብ ተወካዮች ምክር ቤት በ2006 የሥራ ዘመን እንዳከናወነው ሁሉ በ2007 የሥራ ዘመንም ይበልጥ ሥራውን አጠናክሮ ይቀጥላል፡፡አፈ-ጉባዔው እንዳሉት በ2007 ዓ.ም የምክር ቤቱ የሥራ ዘመን በሀገሪቱ እየተከናወኑ ያሉትን ትላልቅ ፕሮጀክቶች በመከታተል የመደገፍ ሥራ ለማከናወን የሚያስችል ዕቅድ ተዘጋጅቷል፡፡በምክር ቤቱ በተለያዩ ዘርፎች የተዋቀሩት ቋሚ ኮሚቴዎችም በዋና ዋና የልማት ዘርፉች ድጋፍና ቁጥጥር ለማድረግ ዕቅዶችን አውጥተዋል፡፡የአምስት አመቱ የዕድገትና ትራንስፎርሜሽን ዕቅድ መጠናቀቂያ አመት በመሆኑ በሁሉም ዘርፎች አፈጻጸማቸውን መከታተል፣ ድጋፍ እና ቁጥጥር ማካሄድ ዋንኛ ሥራ ነው፡፡ምክር ቤቱ በአምስተኛ ዓመት የሥራ ዘመኑ በሀገሪቱ የሚከናወኑ ግዙፍ ፕሮጀክቶችን አፈጻጸም አጠንክሮ ክትትልና ድጋፍ  አጠናክሮ በመቀጠል በተያዘላቸው ዕቅድ  እንዲጠናቀቁ ይሰራል ብለዋል፡፡አፈ ጉባኤው እንዳሉት በ2007 ዓ.ም የሚካሄደው ሀገር አቀፍ ምርጫ ሰላማዊና ዴሞክራሲያዊ እንዲሆን ለማስቻል ምክር ቤቱ ትኩረት ያደርጋል፡፡እስከአሁን የመጣው ለውጥ መላው ህዝብ ከመንግስት ጎን በመሰለፈው ባደረገው ልማት በመሆኑ ይህ እንቅስቃሴ ተጠናክሮ እንዲቀጥልና ህዝቡን ማዕከል ያደረጉ ሥራዎች እንዲከናወኑ ምክር ቤቱ ይጥራል ብለዋል፡፡የህዝብ ተወካዮችና የፌደሬሽን ም/ቤቶች የ2007 የስራ ዘመናቸውን ሰኞ መስከረም 26 በሚያደርጉት የጋራ ስብሰባ የሚጀምሩ ይሆናል፡፡የሕዝብ ተወካዮች ምክር ቤት  እንደገለጸው የሁለቱ ምክር ቤቶች የጋራ ስብሰባ መክፈቻ ሰኞ ከሰዓት በኋላ ነው የሚካሄደው፡፡የምክር ቤቶቹ አምስተኛውና የመጨረሻ ዓመት የሥራ ዘመን የጋራ ስብሰባ የሚከፈተው በኢፌዴሪ ሕገ መንግሥት መሠረት በአገሪቱ ፕሬዝዳንት ዶክተር ሙላቱ ተሾመ ነው፡፡ፕሬዚዳንት ሙላቱ በመክፈቻ ንግግራቸው የመንግሥትን የዚህ ዓመት ዋና ዋና የትኩረት አቅጣጫዎች ያቀርባሉ፡፡በመክፈቻ ስነ ስርአቱ ላይ የሁለቱ ምክር ቤቶች አባላት፣ በኢትዮጵያ የሚገኙ አምባሳደሮች፣ የዓለም ዓቀፍ ድርጅቶች ተወካዮችና ጥሪ የተደረገላቸው እንግዶች እንደሚገኙ ይጠበቃል፡፡(ኢብኮ)